Brand wat broodnodige voer verwoes glo opsetlik gestigSowat R1,8 miljoen se voer is verwoes. (Foto: Verskaf) ŉ Boer van Oudtshoorn in die Suid-Kaap is nog besig met ŉ omvattende skadebepaling nadat drie van sy store Sondag in die vroeë oggendure afgebrand het nadat dit vermoedelik met opset aan die brand gesteek is. Joey Potgieter, ŉ volstruisboer van die omgewing, sê nagenoeg R1,8 miljoen se voer is heeltemal verwoes. “Al daai voer is aangekoopte voer, dit is wat dit so erg maak. Dit is geweldig droog en ons het die voer baie nodig,” het Potgieter gesê. Benewens die voer wat verwoes is, moet die struktuurskade aan die store nog bepaal word. Potgieter sê ŉ polisiebeampte op patrollie het gister in die vroeë oggendure gesien een van die skure brand en het hom dadelik laat weet. Potgieter-hulle het dié brand begin bestry, maar skaars ŉ uur later het nóg ŉ stoor, sowat 1,5 km verder, ook in ligte laaie gestaan. Potgieter sê die store is juis ver van mekaar gebou om die risiko van brand te verminder. Dit kans dat die brand dus van een gebou na die volgende gespring het, is bykans onmoontlik. “Die tweede en derde stoor het boonop sowat gelyktydig begin brand,” sê hy. Potgieter sê hulle moes ook spook om te keer dat ŉ voerpilvervaardigingsaanleg op die plaas nié ook verwoes word nie. Die vermoede bestaan dat ŉ voormalige werker moontlik by die voorval betrokke kan wees. Potgieter sê die man is ŉ ruk gelede uit die gevangenis vrygelaat en is Sondag – terwyl die brand gewoed het – by die hoofhuis op die plaas, asook op verskeie plekke in die omgewing, opgemerk. Niemand is in die brand beseer nie. Okkie Terblanche, die DA se woordvoerder oor polisie, sê die brandstigting is veel meer as net ŉ ongerief vir die boer. “Die voer wat verwoes is, was veronderstel om sy vee te voer. Die skade aan eiendom plaas boonop bykomende druk op ŉ reeds stresvolle beroep, om nie eens te praat van die skade wat aan die omliggende plase aangerig kon word as die brand nie in bedwang gebring is nie.” Terblanche sê Potgieter het die polisie vroeër oor verdagte bedrywighede ingelig. “As die nodige ondersoek gedoen is en behoorlike voorsorgmaatreëls getref is wat misdaadintelligensie betref, kon hierdie voorval van brandstigting voorkom word. “Die veiligheidsituasie in Suid-Afrika se landelike gebiede is onhoudbaar en kan nie onbelemmerd voortgaan nie. Baie beloftes is in die nadraai van die onlangse plaasmoorde gemaak en dit is tyd dat dit in werking gestel word en dat landbouers en werkers beskerm word en nie vir die wolwe gegooi word nie,” het Terblanche gesê. Kapt. Malcolm Pojie, polisiewoordvoerder in die Suid-Kaap, het gesê ŉ saak van brandstigting word ondersoek. Die Oudtshoorn-brandweer is na die toneel ontbied, maar die skure kon nie gered word nie. Die polisie het ŉ beroep op enigiemand met inligting oor die voorval gedoen om die ondersoekbeampte, ao. Tobie Alberts by 044 274 4400 te kontak, of die polisie se Stop Misdaadnommer by 08600 10111 te bel.